C 349/138
EL
Επίσημη Εφημερίδα της Ευρωπαϊκής Ένωσης
29.9.2023
3.7.
Με βάση το πεδίο εφαρμογής της δέσμης προσαρμογής στον στόχο του 55 %, η οποία καλύπτει τις εκπομπές από όλους τους τομείς, η πρόταση της Επιτροπής για τα βαρέα επαγγελματικά οχήματα εγκρίνει τη μεθοδολογία «από τη δεξαμενή στον τροχό», η οποία χρησιμοποιείται επίσης στον κανονισμό για τα ελαφριά επαγγελματικά οχήματα (15), για τον καθορισμό των στόχων μείωσης των εκπομπών αερίων του θερμοκηπίου.
Μια τέτοια μεθοδολογία αναφέρεται επίσης ως «σωλήνας εξαγωγής», καθώς λαμβάνει υπόψη μόνο το CO2 που εκπέμπεται από το όχημα κατά τη χρήση του, ενώ τα αέρια του θερμοκηπίου που εκπέμπονται κατά την κατασκευή του οχήματος ή κατά την παραγωγή των καυσίμων ή της ενέργειας καλύπτονται από άλλες νομοθετικές πράξεις, όπως το σύστημα εμπορίας εκπομπών της ΕΕ.
Η συμβολή των ανανεώσιμων καυσίμων και των καυσίμων χαμηλών ανθρακούχων εκπομπών στην εν λόγω ειδική νομοθεσία απορρίφθηκε για τους σκοπούς της συμμόρφωσης με τους στόχους, καθώς η Επιτροπή έκρινε ότι δεν ήταν ούτε οικονομικά αποδοτική ούτε αποτελεσματική.
4.
Γενικές παρατηρήσεις 4.1.
Η ΕΟΚΕ επικροτεί τον στόχο του παρόντος κανονισμού να επιταχυνθεί ο ρυθμός απαλλαγής του τομέα από τις ανθρακούχες εκπομπές και να τονωθεί ο διαρθρωτικός μετασχηματισμός του.
Η ευρωπαϊκή βιομηχανία μεταφορών πρέπει να ανανεώσει τον στόλο των οδικών μεταφορών, μέσω της σταδιακής υιοθέτησης νέων τεχνολογιών συστημάτων κίνησης (ηλεκτρικές κυψέλες καυσίμου, κυψέλες καυσίμου υδρογόνου και κινητήρες εσωτερικής καύσης που τροφοδοτούνται με υδρογόνο).
Η ΕΕ θα πρέπει να αξιοποιήσει την ευκαιρία προκειμένου να αναλάβει ηγετικό ρόλο στον κλάδο των καθαρών μεταφορών.
Οι εξελίξεις καταδεικνύουν ότι οι προαναφερθείσες τεχνολογίες παρέχουν μια βιώσιμη και οικονομικά αποδοτική πορεία για συνήθη χρήση σε φορτηγά μικρών, μεσαίων και (σταδιακά) μεγάλων αποστάσεων. 4.2.
Η ΕΟΚΕ σημειώνει ότι η πρόταση υπερβαίνει τους στόχους που προτείνονται επί του παρόντος στην Κίνα, αλλά υπολείπεται του πρόσφατα εγκριθέντος κανονισμού στην Καλιφόρνια.
Τον Ιούνιο του 2022, η Κίνα ανακοίνωσε μια πρόταση («στάδιο 4») που εκτιμάται ότι θα καταστήσει αυστηρότερα τα πρότυπα κατανάλωσης καυσίμων στον τομέα των βαρέων επαγγελματικών οχημάτων κατά 15 % έως το 2026, ως γενικό στόχο σε όλα τα τμήματα οχημάτων, για την αντικατάσταση του προηγούμενου «σταδίου 3», που εφαρμόστηκε το 2019.
Τα πρότυπα «φάσης 2» των ΗΠΑ που εγκρίθηκαν το 2016 και εφαρμόζονται για την περίοδο 2018-2027 εκτιμάται ότι μειώνουν τις εκπομπές CO2 και την κατανάλωση καυσίμου που ποικίλλουν ανά τύπο οχήματος και κυμαίνονται από 16 % έως 30 % σε σύγκριση με το βασικό σενάριο αναφοράς του 2010.
Η Καλιφόρνια, της οποίας τα πρότυπα εκπομπών ακολουθούνται συνήθως από άλλες πολιτείες των ΗΠΑ, ενέκρινε πρόσφατα νομοθεσία η οποία προβλέπει ότι, έως το 2036, θα πρέπει να επιτευχθεί ο στόχος πωλήσεων οχημάτων μηδενικών εκπομπών για φορτηγά και λεωφορεία και θα επιτρέπονται μόνο ηλεκτρικά οχήματα με συσσωρευτή και ηλεκτρικά οχήματα με κυψέλες καυσίμου υδρογόνου.
Επιπροσθέτως, το εθνικό σχέδιο των ΗΠΑ για την απανθρακοποίηση (16) αποδίδει συμπληρωματικό ρόλο «στην καθαρή ηλεκτρική ενέργεια, στα βιώσιμα βιοκαύσιμα/συνθετικά καύσιμα και στο καθαρό υδρογόνο» για τις μεταφορές εν γένει και για τις οδικές μεταφορές βαρέων οχημάτων ειδικότερα. 4.3.
Η ΕΟΚΕ παρατηρεί ότι ο προτεινόμενος κανονισμός δεν θα είναι το μόνο κανονιστικό πλαίσιο για αυτόν τον τομέα.
Ενώ ορισμένα κράτη μέλη, μαζί με άλλες χώρες (συμπεριλαμβανομένων των Ηνωμένων Πολιτειών), έχουν ήδη δεσμευτεί για τη μετάβαση σε πωλήσεις βαρέων οχημάτων μηδενικών εκπομπών κατά 100 % έως το 2040 (17), αναμένονται διάφοροι κανονισμοί σε τοπικό και σε περιφερειακό επίπεδο (π.χ. απαγορεύσεις εισόδου).
Παρότι οι κανονισμοί αυτοί δεν αποσκοπούν κυρίως στην επίτευξη δράσης για το κλίμα, θα έχουν αντίκτυπο στη λειτουργία και την οικονομική βιωσιμότητα των οχημάτων που δεν είναι οχήματα μηδενικών εκπομπών και στη λειτουργία της ενιαίας αγοράς. 4.4.
Η ΕΟΚΕ αναγνωρίζει τη σημασία ενός ρυθμιστικού κινήτρου ως μέτρου πολιτικής τόνωσης της προσφοράς για την προώθηση των επενδύσεων σε τεχνολογίες μηδενικών εκπομπών και την ανάπτυξη οχημάτων μηδενικών εκπομπών, συμβάλλοντας τελικά, μαζί με τα καύσιμα μηδενικών ανθρακούχων εκπομπών, στην πλήρη απαλλαγή του στόλου των βαρέων επαγγελματικών οχημάτων από τις ανθρακούχες εκπομπές.
Ωστόσο, η ΕΟΚΕ πιστεύει ότι πρέπει επίσης να δοθεί έμφαση στην πλευρά της ζήτησης και στις βασικές ευνοϊκές συνθήκες που καθιστούν τη λειτουργία των οχημάτων μηδενικών εκπομπών βιώσιμη επιλογή για τους φορείς εφοδιαστικής.
4.4.1.
Σύμφωνα με την Ένωση Ευρωπαίων Κατασκευαστών Αυτοκινήτων (ACEA), η πρόταση απαιτεί σημαντικά αυξημένο αριθμό οχημάτων μηδενικών εκπομπών στο οδικό δίκτυο τουλάχιστον δύο έτη νωρίτερα από ό, τι προβλέπεται επί του παρόντος.
Συγκεκριμένα, ο νέος προτεινόμενος στόχος θα απαιτούσε περισσότερα από 400 000 οχήματα μηδενικών εκπομπών να βρίσκονται σε λειτουργία σε λιγότερο από επτά έτη και σχεδόν 100 000 οχήματα να ταξινομούνται ετησίως από το 2030, πράγμα που σημαίνει ότι πάνω από το ένα τρίτο όλων των νέων ταξινομήσεων θα πρέπει να είναι οχήματα μηδενικών εκπομπών από το 2030 και
(15) (16) (17)
Κανονισμός (ΕΕ) 2019/631 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με τα πρότυπα επιδόσεων για τις εκπομπές CO2 από τα καινούργια επιβατικά αυτοκίνητα και από τα καινούργια ελαφρά επαγγελματικά οχήματα και με την κατάργηση των κανονισμών (ΕΚ) αριθ.
443/2009 και (ΕΕ) αριθ.
510/2011 (αναδιατύπωση) (ΕΕ L 111 της 25.4.2019, σ. 13).
DOE/EE-2675 | Ιανουάριος 2023.
COP27: Οι ΗΠΑ, η Ουκρανία, η Ιρλανδία, η Αρούμπα, το Βέλγιο, η Κροατία, το Κουρασάο, η Δομινικανή Δημοκρατία, το Λιχτενστάιν και η Λιθουανία υπογράφουν παγκόσμιο μνημόνιο συνεννόησης και στηρίζουν την πλήρη μετάβαση (κατά 100 %) των πωλήσεων νέων φορτηγών και λεωφορείων με μηδενικές καθαρές εκπομπές έως το 2040 (17.11.22).
U.S. Secretary of Energy Advances America's Commitment to Reaching Net Zero Global Emissions and Combatting Climate Change at COP27 (Ο υπουργός Ενέργειας των ΗΠΑ προσυπογράφει τη δέσμευση της Αμερικής για την επίτευξη καθαρών μηδενικών παγκόσμιων εκπομπών και την καταπολέμηση της κλιματικής αλλαγής στην COP27.